*****

ΚΑΝΟΝΙΣΜΟΣ (ΕΟΚ) αριθ. 451/90 ΤΗΣ ΕΠΙΤΡΟΠΗΣ

της 22ας Φεβρουαρίου 1990

που προβλέπει μεταβατικά μέτρα για την περίοδο 1989/90 όσον αφορά την ενίσχυση στην παραγωγή ελαιολάδου στην Ισπανία και στην Πορτογαλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1 και το άρθρο 257 παράγραφος 1,

Εκτιμώντας:

ότι τα άρθρα 90 και 257 της πράξης προσχώρησης προβλέπουν ότι, σε περίπτωση που προκύπτουν δυσκολίες κατά την εφαρμογή του κοινοτικού καθεστώτος, είναι δυνατόν να εγκριθούν μεταβατικά μέτρα προς διευκόλυνση της μετάβασης από τα εθνικά συστήματα στα συστήματα της Κοινότητας· ότι τα μεταβατικά μέτρα όσον αφορά την ενίσχυση στην παραγωγή ελαιολάδου έχουν ήδη εγκριθεί, ιδίως από τον κανονισμό (ΕΟΚ) αριθ. 521/87 της Επιτροπής της 20ής Φεβρουαρίου 1987 που προβλέπει ειδικά μέτρα για την περίοδο 1986/87 για τη χορήγηση ενίσχυσης στην παραγωγή ελαιολάδου στην Ισπανία και στην Πορτογαλία (1)·

ότι, με τον κανονισμό (ΕΟΚ) αριθ. 4007/87 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3849/89 (3), έχει παραταθεί μέχρι τις 31 Δεκεμβρίου 1990 για την Ισπανία και την Πορτογαλία η περίοδος κατά τη διάρκεια της οποίας μπορούν να ληφθούν μεταβατικά μέτρα· ότι λαμβάνοντας υπόψη την ιδιαίτερη κατάσταση που επικρατεί στην Ισπανία, όπου πολλοί ελαιοκαλλιεργητές πωλούν την παραγωγή των ελαιών τους στο ελαιοτριβείο, οι διατάξεις του κανονισμού (ΕΟΚ) αριθ. 521/87 πρέπει να παραταθούν για τον σκοπό αυτό για την περίοδο 1989/90· ότι πρέπει επίσης, για να διευκολυνθεί η εφαρμογή του κοινοτικού καθεστώτος ενίσχυσης στην παραγωγή στην Πορτογαλία, να διατηρηθεί η δυνατότητα προσωρινής έγκρισης των ελαιοτριβείων για την περίοδο 1989/90·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο 1989/90, στην Ισπανία, κατά παρέκκλιση από το άρθρο 7 του κανονισμού (ΕΟΚ) αριθ. 2261/84 του Συμβουλίου (4), στην περίπτωση κατά την οποία ένας ελαιοκαλλιεργητής, μέλος οργάνωσης παραγωγών που έχει αναγνωριστεί κατ' εφαρμογή του κανονισμού αριθ. 136/66/ΕΟΚ (5) και του οποίου η παραγωγή είναι τουλάχιστον 400 χιλιόγραμμα κατά την έννοια του εν λόγω κανονισμού, έχει πωλήσει το σύνολο ή ένα μέρος της παραγωγής των ελαιών του σε εγκεκριμένο ελαιοτριβείο, η ποσότητα που γίνεται αποδεκτή για να επωφεληθεί της ενισχύσεως ισούται με εκείνη που λαμβάνεται εφαρμόζοντας την απόδοση σε έλαιο, που καθορίζεται σύμφωνα με το άρθρο 18 του κανονισμού (ΕΟΚ) αριθ. 2261/84, στην ποσότητα ελαιών που έχουν παραχθεί.

Άρθρο 2

Κατά παρέκκλιση από το άρθρο 13 παράγραφος 3 πρώτο εδάφιο του κανονισμού (ΕΟΚ) αριθ. 2261/84, στην Πορτογαλία, η προσωρινή έγκριση που χορηγείται στα ελαιοτριβεία για τις περιόδους 1986/87, 1987/88 και 1988/89 λήγει στο τέλος της περιόδου 1989/90.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Φεβρουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 52 της 21. 2. 1987, σ. 14.

(2) ΕΕ αριθ. L 378 της 31. 12. 1987, σ. 1.

(3) ΕΕ αριθ. L 374 της 22. 12. 1989, σ. 7.

(4) ΕΕ αριθ. L 208 της 3. 8. 1984, σ. 3.

(5) ΕΕ αριθ. 172 της 30. 9. 1966, σ. 3025/66.